Na osnovu člana 27 stav 1 tačka 25 Zakona o lokalnoj samoupravi ("Sl.list CG", br. 2/18, 034/19), članom 67 stav 5 Zakona o radu ("Sl. list CG", br. 074/19), člana 9 stav 1 tačka 12 Zakona o bezbijednosti saobraja ("Službeni list Crne Gore", br. 033/12, 058/14, 014/17, 066/19), člana 20 stav 1 tačka 36 i člana 46 stav 1 tačka 45 Statuta opštine u okviru Glavnog grada- Golubovci ("Sl. list CG - opštinski propisi", br. 12/19), Skupština opštine u okviru Glavnog grada- Golubovci, na\_\_\_ sjednici održanoj \_\_.\_\_. 2020. godine, donijela je –

**O D L U K U**

**o radnom vremenu**

1. **OPŠTE ODREDBE**

**Član 1**

Ovom odlukom uređuje se raspored, početak i završetak radnog vremena privrednih društava, pravnih lica, preduzetnika ili fizičkih lica (u daljem tekstu: privredni subjekti) koji se bave trgovinom, ugostiteljstvom i zanatstvom na teritoriji Opštine u okviru Glavnog grada - Golubovci.

**Član 2**

Izrazi koji se u ovoj odluci koriste za fizička lica u muškom rodu, podrazumijevaju iste izraze za fizička lica u ženskom rodu.

**Član 3**

Privredni subjekti koji obavljaju djelatnost iz člana 1 ove odluke obavezni su da donesu odluku o rasporedu dnevnog i nedjeljnog radnog vremena i radnog vremena u dane praznika, pridržavajući se vremena početka i završetka radnog vremena utvrđenog ovom odlukom.

Privredni subjekat dužan je da odluku o rasporedu radnog vremena, u smislu zakona kojim se uređuje oblast rada, dostavi posebnoj službi lokalne uprave nadležnoj za poslove komunalnog nadzora (u daljem tekstu: Komunalna policija) radi ovjere štambiljem.

Odluku iz stava 2 ovog člana, privredni subjekat dužan je da drži u objektu u kome obavlja djelatnost.

 **Član 4**

Kada je ovom odlukom radno vrijeme za određenu djelatnost ili na određenim poslovima propisano u određenom trajanju, nadležni organ privrednog subjekta može odlukom o rasporedu radnog vremena utvrditi i kraće radno vrijeme, u granicama propisanog intervala, koje može biti jednokratno ili dvokratno.

**Član 5**

Kada je ovom odlukom radno vrijeme za određenu djelatnost ili na određenim poslovima propisano u različitom trajanju u ljetnjoj i zimskoj sezoni, privredni subjekat koji obavlja djelatnost tokom cijele godine dužan je da utvrdi i istakne početak i završetak radnog vremena posebno za ljetnju, a posebno za zimsku sezonu.

Ljetnja sezona traje od 1. aprila do 31. oktobra, a zimska od 1. novembra do 31. marta.

**Član 6**

Raspored radnog vremena, ovjeren od strane privrednog subjekta, mora biti istaknut na vidljiv i jasan način na ulazu u objekte, u kojima se obavlja djelatnosti iz člana 1 ove odluke, u skladu sa posebnim zakonima i ovom odlukom. Ako objekat ne radi nedjeljom mora se istaći oznaka “NE RADI”.

Radno vrijeme počinje od momenta kada korisnici usluge mogu da uđu u objekat, a završava se u momentu kada korisnici usluge ne mogu da ulaze u objekat iz člana 1 ove odluke.

Ukoliko se u objektu zateknu nezaposlena lica po isteku 30 minuta od završetka radnog vremena, smatra se da objekat radi.

**Član 7**

Kretanje vozila za snabdijevanje trgovinskih, zanatskih i ugostiteljskih objekata se u granicama DUP “Golubovci Centar” i granicama DUP “Mahala” u zonama smirenog saobraćaja, dozvoljava u terminu od 06,00 do 08,00 časova.

1. **RADNO VRIJEME PREMA VRSTI DJELATNOSTI**

**Trgovina**

**Član 8**

Privredni subjekat koji vrši promet robe na veliko i malo radi svakog radnog dana u vremenu utvrđenom odlukom poslovnog organa, odnosno privrednog subjekta u vremenu :

* od 06,00 do 22,00 časa u ljetnjoj sezoni i
* od 06,00 do 21,00 čas u zimskoj sezoni.

Privredni subjekat koji se bavi prometom prehrambenih proizvoda na malo može, u skladu sa zakonom, u praznične dane odrediti jedan ili više dežurnih objekata.

U slučaju iz stava 2 ovog člana, privredni subjekat dužan je da na ulazu u druge objekte koji nijesu dežurni istakne obavještenje sa nazivom i adresom dežurnih objekata.

**Član 9**

Privredni subjekat koji pruža trgovinske usluge (agencijske, posredničke i sl.) radi od 07,00 do 22,00 časa.

**Član 10**

Benzinska stanica radi svakog dana od 00,00 do 24,00 časa.

**Ugostiteljstvo**

**Član 11**

Ugostiteljski objekat za pružanje usluge smještaja (hoteli, moteli, pansioni, gostionice, kamp, kao i druge vrste ugostiteljskih objekata za pružanje usluga smještaja), utvrđen posebnim zakonom koji reguliše oblast turizma i ugostiteljstva, radi svakog dana od 00,00 do 24,00 časa tokom cijele godine.

Ugostiteljski objekat za pružanje usluge pripremanja i usluživanja hrane, pića i napitaka (restoran, bife, konoba, caffe bar, snack bar, kafana, kafić, picerija, kafeterija, bistro, pivnica, catering objekat, objekat brze hrane, pekara, poslastičarnica, pečenjara, buregdžinica, ćevabdžinica, pokretni i montažni ugostiteljski objekat i sl.) radi:

* od 06,00 do 24,00 časa u ljetnjoj i zimskoj sezoni.

**Član 12**

Ugostiteljski objekat koji se nalazi u poslovnom objektu, prostoriji i na prostoru gdje se pretežno obavlja druga djelatnost (na aerodromu, autobuskoj i željezničkoj stanici, benzinskoj pumpi i trgovinskom centru), radi u skladu sa radnim vremenom objekta u kojem se nalazi.

**Zanatstvo**

**Član 13**

Privredni subjekat koji pruža zanatske usluge radi od 07,00 do 22,00 časa u ljetnjoj i od 07,00 do 21,00 čas u zimskoj sezoni.

1. **RADNO VRIJEME DUŽE OD PROPISANOG**

**Član 14**

Organ lokalne uprave (u daljem tekstu: nadležni organ) može, na zahtjev privrednog subjekta koji se bavi djelatnostima iz člana 1 ove odluke, donijeti privremeno rješenje kojim će se odobriti radno vrijeme duže od propisanog (u daljem tekstu: produženo radno vrijeme), u trajanju do dva sata, na period do šest mjeseci.

**Član 15**

Privrednom subjektu koji obavlja trgovinsku, odnosno zanatsku djelatnost može se trajno odobriti produženo radno vrijeme u trajanju do dva sata.

Privredni subjekat kome je trajno produženo radno vrijeme ne može ostvariti pravo iz člana 14 ove odluke.

**Član 16**

Privredni subjekat koji počinje sa obavljanjem djelatnosti može pokrenuti postupak za produženje radnog vremena protekom roka od 30 dana od dana početka obavljanja djelatnosti.

**Član 17**

Uz zahtjev za odobrenje produženog radnog vremena, organu lokalne uprave (u daljem tekstu: nadležni organ) podnosi se odluka nadležnog organa privrednog subjekta o rasporedu radnog vremena.

Kopija prijave o obavljanu djelatnosti, rješenje o ispunjavanju uslova za obavljanje djelatnosti ili drugi dokazi u skladu sa posebnim propisima, pribavljaju se po službenoj dužnosti.

**Član 18**

Nadležni organ donosi rješenje o produženom radnom vremenu uz prethodnu saglasnost organa lokalne uprave nadležnog za poslove inspekcijskog nadzora (u daljem tekstu: Komunalna inspekcija), Komunalne policije i organa državne uprave nadležnog za održavanje javnog reda i mira (u daljem tekstu: policija).

Organi iz stava 1 ovog člana daju prethodnu saglasnost za produženje radnog vremena u roku od 15 dana od kada je zatražena, pod uslovom da protiv privrednog subjekta koji je podnio zahtjev za produženje u periodu od šest mjeseci prije podnošenja zahtjeva, nijesu preduzimali mjere i radnje iz svoje nadležnosti, odnosno mjere radi održavanja javnog reda i mira.

1. **NADZOR**

**Član 19**

Poslove inspekcijskog nadzora nad sprovođenjem ove odluke vrši komunalni inspektor.

Komunalni nadzor i obezbjeđenje komunalnog reda u oblasti kontrole radnog vremena, vrši komunalni policajac u skladu sa zakonom.

1. **KAZNENE ODREDBE**

**Član 20**

Novčanom kaznom od 150 eura do 10.000 eura kazniće se za prekršaj pravno lice ako:

* u objektu u kome obavlja djelatnost ne drži ovjerenu odluku o rasporedu radnog vremena (član 3 stav 2);
* ne radi u radnom vremenu utvrđenom odlukom o rasporedu radnog vremena (član 4);
* ne radi u vremenu određenom odredbama ove odluke;
* ne istakne obavještenje sa nazivom i adresom dežurnih objekata na ulazu u objekat koji nije
* dežurni;
* ne poštuju vrijeme za snabdijevanje (član 7);
* ne pribavi odobrenje nadležnog organa lokalne uprave o radnom vremenu dužem od propisanog (član 14 i 15);
* postupa suprotno članu 21 ove odluke.

Za prekršaj iz stava 1 ovog člana kazniće se preduzetnik novčanom kaznom u iznosu od 50 eura do 3000 eura, odgovorno lice u pravnom licu i fizičko lice u iznosu od 20 eura do 1000 eura.

1. **PRELAZNE I ZAVRŠNE ODREDBE**

**Član 21**

Za djelatnosti koje nijesu obuhvaćene ovom odlukom, primjenjivaće se Odluka o radnom vremenu Glavnog grada Podgorice (“Sl. list CG - opštinski propisi", br. 23/19).

Privredni subjekat dužan je da uskladi radno vrijeme sa odredbama ove odluke u roku od 60 dana od dana stupanja na snagu iste.

Odluka o rasporedu radnog vremena iz člana 3 stav 1 ove odluke dostavlja se Komunalnoj policiji u roku od 8 dana od dana usklađivanja.

**Član 22**

Ova odluka stupa na snagu osmog dana od dana objavljivanja u "Službenom listu Crne Gore -opštinski propisi".

Broj: 22-016/20- \_\_\_\_

Anovi, \_\_.\_\_2020. godine

**SKUPŠTINA OPŠTINE U OKVIRU GLAVNOG GRADA- GOLUBOVCI**

**PREDSJEDNIK SKUPŠTINE,**

**Ratko Stijepović**

**O B R A Z L O Ž E N J E**

**Pravni osnov** za donošenje Odluke o radnom vremenu sadržan je u odredbama člana 27 stav 1 tačka 25 Zakona o lokalnoj samoupravi (“Sl.list CG”, br. 2/18, 034/19), kojim je propisano da Opština u skladu sa zakonom i drugim propisima utvrđuje radno vrijeme u određenim djelatnostima i određuje područja u kojima se može obavljati određena djelatnost, člana 6 Zakona o komunalnoj policiji (“Sl.list CG”, br. 57/14, 034/19), kojim je propisano da poslovi Komunalne policije obuhvataju komunalni nadzor i obezbjeđivanje komunalnog reda u skladu sa zakonom kojim se uređuje oblast komunalnih djelatnosti i druge oblasti u kojima opština vrši sopstvene poslove ili poslove iz nadležnosti državne uprave koji su joj preneseni zakonom ili povjereni na osnovu zakona, člana 67 stav 5 Zakona o radu ("Sl.list CG", br. 74/19), kojim je propisano da se raspored, početak i završetak radnog vremena u određenim djelatnostima i na određenim poslovima utvrđuje odlukom nadležnog državnog organa, odnosno organa lokalne samouprave, kao i člana 20 stav 1 tačka 36 i člana 46 stav 1 tačka 45 Statuta Opštine u okviru Glavnog grada- Golubovci ("Sl. list CG- opštinski propisi", br.12/19), kojim je propisano da Opština u okviru Glavnog grada - Golubovci u skladu sa zakonom i drugim propisima utvrđuje radno vrijeme u uslužnim djelatnostima, i određuje područja u kojima se može obavljati određena djelatnost, a Skupština propisuje radno vrijeme ugostiteljskih, trgovinskih i zanatskih objekata.

**Razlozi za donošenje odluke**

U članu 20 stav 1 tačka 36 i članu 46 stav 1 tačka 45 Statuta Opštine u okviru Glavnog grada- Golubovci ("Sl. list CG- opštinski propisi", br.12/19), propisano je da Opština u okviru Glavnog grada - Golubovci u skladu sa zakonom i drugim propisima utvrđuje radno vrijeme u uslužnim djelatnostima, i određuje područja u kojima se može obavljati određena djelatnost, a Skupština propisuje radno vrijeme ugostiteljskih, trgovinskih i zanatskih objekata. S tim u vezi mišljenja smo da su se stekli uslovi da Opština u okviru Glavnog grad-Golubovci donese Odluku o random vremenu.

**Obrazloženje konkretnih rješenja**

Odluka o radnom vremenu koncipirana je na način da sadrži šest poglavlja i to: “Opšte odredbe”,“Radno vrijeme prema vrsti djelatnosti”,“Radno vrijeme duže od propisanog”,“Nadzor”, “Kaznene odredbe” i “Prelazne i završne odredbe”.

U prvom poglavlju **“Opšte odredbe“** utvrđen je predmet odluke, osnovne odredbe za sve djelatnosti kojima se utvrđuje radno vrijeme, vrijeme kretanja vozila za snabdijevanje u zoni smirenog saobraćaja, i sprovedene su odredbe Zakona o rodnoj ravnopravnosti.

U drugom poglavlju **“Radno vrijeme prema vrsti djelatnosti”** propisano je radno vrijeme za sljedeće djelatnosti: trgovinsku, ugostiteljsku i zanatsku.

Članom 7 predložene odluke, utvrđeni su intervali rada objekata u kojima se vrši promet robe na malo u ljetnjoj i zimskoj sezoni. Takođe, istim članom ostavljena je mogućnost da privredni subjekti koji se bave prometom prehrambenih proizvoda, mogu odrediti dežurne objekte koji će raditi u praznične dane, shodno odredbama člana 35 Zakona o unutrašnjoj trgovini.

Članom 11 precizirano je radno vrijeme za ugostiteljske objekte za pružanje usluga smještaja i ugostiteljske objekte za pružanje usluga pripremanja i usluživanja hrane, pića i napitaka u ljetnjoj i zimskoj sezoni.

Članom 13 precizirano je radno vrijeme za pružanje zanatskih usluga u ljetnjoj i zimskoj sezoni.

U trećem poglavlju **“Radno vrijeme duže od propisanog“** je sistematizovan i definisan način i uslovi izdavanja odobrenja za produženo radno vrijeme.

U četvrtom poglavlju **“Nadzor”** je određen organ lokalne uprave koji vrši komunalni nadzor i obezbjeđenje komunalnog reda u oblasti kontrole radnog vremena.

U petom poglavlju **“Kaznene odredbe”** propisani su rasponi novčanih kazni za prekršaje utvrđene odlukom za pravno lice i preduzetnika.

U šestom poglavlju **“Prelazne i završne odredbe”** odredbama člana 21 i 22 utvrđen je rok u kojem su privredni subjekti dužni da usklade radno vrijeme sa odredbama ove odluke i stupanje na snagu iste.

Shodno iznijetom predlaže se Skupštini opštine u okviru Glavnog grada-Golubovci da donese Odluku o radnom vremenu.